钦定古今图书集成/明伦汇编/皇极典/第162卷 > 性理会通 > 《高祖光武总论》
## 钦定古今图书集成/明伦汇编/皇极典/第162卷 > 性理会通 > 《高祖光武总论》

南轩张氏曰：“高祖洪模大略，非光武所及也。高祖起
匹夫，提三尺，取天下，光武则以帝室之胄，因人心之
思汉而复旧业，其难易固有间矣。而高祖之对乃项
籍，亦盖世之豪也。光武所与周旋者，独张步、隗嚣、公
孙述辈，其去籍盖万万相远矣。至于韩信、彭越之徒，
皆如泛驾之马，实难驾御，而尽在高祖掌握之中，指”
挥使令，无不如意。使光武有臣如此，未必能用也。然
而创业之难，光武固不及高祖，而至于光武之善守，
则复非高祖所及也。大抵高祖天资极高，所不足者
学尔。即位之后，所以维持经理者，类皆疏略，雄杰之
气，不能自敛，卒至平城之辱，一时功臣处之不得其
道，类皆赤族，此则由其学不足之故也。光武天资虽
不逮高祖，而自其少时，从诸生讲儒学，谨行义，故天
下既定，则知兵之不可不戢。审黄石，存包桑，闭玉关，
以谢西域之质；安南定北以为单于久远之计；处置
功臣，假以爵宠，而不使之任事，卒保全其始终。凡此
皆思虑缜密，要自儒学中来。至于尊礼隐逸，褒崇风
节，以振起士风，后之人君，犹未易及，此非特高祖也。
嗟乎！以高祖之天资，使之知学为当务，则汤、武之圣，
亦岂不可至哉！是尤可叹息也。

或问：“高帝不免韩、彭之诛，而光武乃能全功臣之世，
何耶？”潜室陈氏曰：“此大有说。一则逐鹿之势，外相臣
服，事定难制；一则高祖之业，名位素定，事已相安；一
则草昧功臣，豪杰难收；一则中兴功臣，谨守规矩；一
则大度中有嫚骂之失，人心素疑；一则大度中能动
如节度，人心素定；一则劫其死力。封爵过度，不计后
患”，一则赤心在人。监戒覆辙，务在保全。